# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA 27 DE GENER DE 2014.

**Identificació de la sessió**

Caràcter: Ordinari

Data: 27 de gener de 2014

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

- Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.

* Excusa assistència Sr. Francesc Molina Jiménez

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de les sessions celebrades els dies 25 de novembre que és aprovada sense cap esmena i la del 19 de desembre de 2013, que és aprovada amb una esmena en el punt de les votacions, on diu “ el resultat és de 4 vots en contra del grup d’ERC i 4 vots a favor del grup de CIU, ha de dir “ *el resultat és de 4 vots en contra del grup de CIU i 4 vots a favor del grup d’ERC.”*

**2n.- INFORMACIÓ DECRETS D’ALCALDIA**

El Sr. Alcalde dóna compte al Ple de les resolucions d’alcaldia núm.111 a la 121/2013 i de la 1 a la 7/2014 . El Ple es dóna per assabentat.

**3r.- INFORMACIONS DE L’ALCALDIA I DEL DESPATX OFICIAL**

Pren la paraula el Sr. Alcalde i dóna compte al Ple de l’última correspondència oficial rebuda, de la que cal destacar:

- La Resolució GRI/2715/2013, de 19 de desembre, de distribució als municipis de Catalunya de la participació en els ingressos de la Generalitat integrada en el Fons de cooperació local de Catalunya, any 2013. Fontcoberta segons aquesta resolució li pertoca l’import de 45.302,15 euros.

- Escrit de l’advocat del despatx que per encàrrec de l’ACM representen i defensen els Ajuntaments que han estat demandats per la Delegació del Govern de l’Estat per haver adoptat un acord en defensa del territori català, lliure i sobirà, que fa un resum dels recursos contenciosos. Fontcoberta té el recurs d’apel·lació TSJC en tràmit.

- Notificació de la Diputació de Girona en la que acorda l’import total de la subvenció per a la llar d’infants curs 2012-2013.

- Escrit del Consorci de l’Administració Oberta de Catalunya sobre la integració única que realitzarà per aconseguir enviar i rebre trameses als organismes de l’AGE.

- Escrit del Departament de Cultura sobre l’autorització referent a la intervenció arqueològica preventiva a Roca Foradada (Fontcoberta Pla de l’Estany).

- Escrit del Consell Comarcal del Pla de l’Estany en el que comuniquen l’acord d’aprovació de l’estudi econòmic del cost dels serveis socials comarcals i la fórmula de càlcul de les aportacions municipals dels serveis comuns en funció del nombre d’habitants.

- Escrit del Consell Comarcal del Pla de l’Estany en el que comuniquen l’aprovació del conveni de col·laboració entre el Consell Comarcal del Pla de l’Estany i els ajuntaments de la comarca, de delegació de les competències municipals dels serveis socials.

- Escrit del Consell Comarcal del Pla de l’Estany, àrea de Joventut, el el que comuniquen l’aportació econòmica del Conveni Bus Nit 2013.

Seguidament el Sr. Alcalde dóna compte al Ple de les següents informacions:

Sobre el mercat setmanal de segona mà. Explica al Ple que el dissabte dia 1 de febrer, el mercat de segona mà coincideix amb la Fira de les 2 i 4 rodes, que aquesta és una fira consolidada i amb prestigi i s’ubicarà davant del pavelló municipal. Que s’ha de buscar una altra ubicació pel mercat de segona mà, que segurament serà la Zona Industrial.

En relació a la promoció econòmica de millora de competitivitat municipal explica al Ple que hi ha dos projectes.

Un és la ruta, que mitjançant la brigada de voluntaris ja s’ha netejat i arranjat. El Consell Comarcal ja fa les plaques amb les corresponents informacions i s’està treballant en un tríptic de paper, la pàgina web etc per tal de donar-la a conèixer.

L’Altra projecte és el Parc de la Platja d’Espolla. Segons les directrius del Consorci de l’Estany, s’estan preparant uns diorames figuratius i s’ha preparat una memòria descriptiva de la Platja d’Espolla, per a seguir un itinerari que englobi el municipi de Porqueres i el de Fontcoberta.

Seguidament el Sr. Alcalde explica al Ple que el dia 5 de febrer té hora al Bisbat de Girona per parlar de dos temes, la rectoria de Vilavenut per mirar de lligar l’opció de compra i la cessió d’una part de l’hort de la rectoria de Fontcoberta per tal de remodelar tot el casc antic de Fontcoberta.

**4.- PROPOSTA D’ADHESIÓ AL CONVENI D’IMPLANTACIÓ FINESTRETA ÚNICA AL CONSELL COMARCAL-AJUNTAMENT DE BANYOLES I AJUNTAMENTS DE LA COMARCA.**

El Sr. Alcalde explica que l’Ajuntament de Banyoles i el Consell Comarcal del Pla de l’Estany han signat un conveni de col·laboració interadministrativa per a la implantació de la finestreta única com a model integrat d’atenció ciutadana.

Atès que l’objecte d’aquest conveni és assolir, en virtut del principi de col·laboració i cooperació recíproca per a la prestació d’un servei integrat d’atenció al públic a la comarca, en compliment dels principis d’eficàcia i eficiència administrativa i que desenvoluparà les actuacions necessàries per a establir progressivament una xarxa d’espais comuns d’atenció a la ciutadania.

Aquestes oficines tindran naturalesa d’oficines integrades de contacte per a la prestació de serveis de nivell primari consistents en la recepció, registre i remissió de comunicacions del ciutadà als efectes del que disposa l’art. 38.4 de la Llei 30/1992.

Atès que el conveni contempla que els altres ajuntaments de la Comarca del Pla de l’Estany podran adherir-se al contingut íntegre literal d’aquest conveni de col·laboració mitjançant acord de l’òrgan competent, en aquest cas el Ple.

Es proposa l’adopció dels següents acords:

1.- Adherir-se al conveni de col·laboració entre l’Ajuntament de Banyoles i el Consell Comarcal del Pla de l’Estany, en virtut del qual s’implanta de forma recíproca la finestreta única com a model integrat d’Atenció Ciutadana, als efectes del que disposa l’art. 38.4 de la Llei 30/92.

2.- Facultar al Sr. Alcalde, Joan Estarriola Vilardell, per a signar els documents que siguin necessaris per a l’acceptació de convenir.

3.- Comunicar aquest acord a l’Ajuntament de Banyoles i al Consell Comarcal del Pla de l’Estany.

La proposta es aprovada per unanimitat.

**5è.- PROPOSTA D’ACORD D’ADHESIÓ AL PROTOCOL D’EXECUCIÓ DE LES DILIGÈNCIES DE LLANÇAMENT ALS PARTITS JUDICIALS DE CATALUNYA**

Vist que el passat divendres dia 5 de juliol de I'any en curs va signar-se entre el

conseller de Justícia, el president del Tribunal Superior de Justícia de Catalunya i la secretària de Govern d'aquest òrgan, els presidents de les diputacions catalanes, els presidents dels consells dels col·legis d'advocats i de procuradors de Catalunya, i els presidents de la FMC i I'ACM, el Protocol d’execució de les diligències de llançament als partits judicials de Catalunya.

Vist que el citat Protocol té per objecte coordinar I'acció de les institucions signants en l'execució de les diligències de llançament disposades pels jutjats dels diferents partits judicials del Tribunal Superior de Justícia de Catalunya, en relació a immobles que constitueixin I'habitatge habitual de la persona demandada quan es produeixi una situació de vulnerabilitat social -amb exclusió del partit judicial de Barcelona, que té el seu propi protocol-, així com realitzar totes les actuacions que puguin ajudar i millorar la situació de les persones en aquesta situació pendents d'una diligència de llançament d'un procediment de desnonament, execució hipotecària o similar.

Vist que per tal que els Ajuntaments que desitgin adherir-se al protocol de referència, es necessari lliurar una comunicació d'adhesió a la Presidència del Tribunal Superior de Justícia de Catalunya, que inclogui el compromís de complir amb el que disposa el protocol, així com la següent informació:

- ldentificació dels serveis municipals o supramunicipals designats per portar a

terme actuacions d'acció social davant les situacions objecte del protocol

d'actuació.

- ldentificació del responsable de l’actuació dels serveis designats a aquest

efecte, amb nom, cognoms i càrrec.

- Determinació de les dades concretes de contacte postal, telefònic i electrònic.

. Determinació, especialment, en el cas que els serveis els presti un ens supramunicipal,

que aquest té coneixement de la designa municipal i n’ha donat conformitat.

Vist així mateix que les adhesions fetes per part dels municipis interessats entraran en vigor a partir de l'acceptació per part del President del Tribunal Superior de Justícia de Catalunya, i tindran una durada d'un any prorrogable, al seu venciment, per idèntics i successius períodes anuals si no han estat denunciades per alguna de les parts amb una antelació de 90 dies mitjançant una comunicació escrita a la Presidència del Tribunal Superior de Justícia de Catalunya.

Vistes les diferents obligacions i compromisos que per als Ajuntaments es recullen als acords del Protocol d'actuació.

D'acord amb les competències atribuïdes al Ple d'aquesta Corporació, en virtut dels articles 52 del TRLMRLC i 123 de la LBRL, acorda , per unanimitat, l’¡aprovació dels següents,

ACORDS:

PRIMER.- Disposar I'adhesió d'aquest Ajuntament al Protocol d'execució de les

diligències de llançament als partits judicials de Catalunya, signat el passat divendres dia 5 de juliol de 2013, per part del Conseller de Justícia, el President del Tribunal Superior de Justícia de Catalunya i la secretària de Govern d'aquest òrgan, els presidents de les diputacions catalanes, els presidents dels consells dels col·legis d'advocats i de procuradors de Catalunya, i els presidents de la FMC i I'ACM.

SEGON.- Comunicar a la Presidència del Tribunal Superior de Justícia de Catalunya I'adhesió d'aquest Consistori al citat Protocol, mitjançant la notificació del present Acord, fent constar expressament el compromís de complir amb tot el que s'hi disposa, i posant en coneixement de I'òrgan esmentat, a aquests efectes, la següent informació:

- ldentificació dels serveis municipals o supramunicipals designats per portar a

terme actuacions d'acció social davant les situacions objecte del protocol

d'actuació.

- ldentificació del responsable de l’actuació dels serveis designats a aquest

efecte, amb nom, cognoms i càrrec.

- Determinació de les dades concretes de contacte postal, telefònic i electrònic.

. Determinació, especialment, en el cas que els serveis els presti un ens supramunicipal, que aquest té coneixement de la designa municipal i n’ha

donat conformitat.

TERCER.- Donar a l’adopció del present acord la resta d’efectes de publicitat que siguin preceptius.

6.- MOCIÓ DE SUPORT A ACCIÓ CULTURAL DEL PAÍS VALENCIÀ I A L’ARRIBADA DE LES EMISSIONS DE CATALUNYA RÀDIO I TV3 AL PAÍS VALENCIÀ

El Sr. Alcalde exposa al Ple la moció de suport d acció Cultural del País Valencià i a l’arribada de les emissions de Catalunya Ràdio i TV3 al País Valencià.

Les emissions de Catalunya Ràdio i TV3 han pogut arribar al País Valencià gràcies a l’esforç i al treball que han fet molts ciutadans a través d’Acció Cultural del País Valencià (ACPV).

Ara, però, després d’un llarg procés de setge per part del govern de la Generalitat Valenciana i del govern espanyol del Partit Popular, aquests han aconseguit el seu objectiu pel qual ACPV s’ha vist obligada a deixar d’emetre el senyal que permetia les emissions de Catalunya Ràdio fins ara en aquest territori.

ACPV ha rebut una comunicació del govern espanyol amb la qual s’insta a tancar les emissions i anuncia que l’entitat pot rebre dues multes per valor d’un milió d’euros, pel fet d’haver instal·lat estacions radioelèctriques sense autorització i utilitzat freqüències radioelèctriques sense autorització.

La continuïtat d’aquestes emissions són de vital importància per a la normalització del català en el conjunt del seu àmbit lingüístic, i de les relacions entre Catalunya i el País Valencià. D’altra banda, davant del fet que cada dia tenim accés a més mitjans en llengües i continguts ben diversos, la resposta d’un govern no pot ser mai la censura d’un canal en particular, sinó garantir l’accés dels ciutadans a la més àmplia oferta, com a mostra de pluralitat informativa i de llibertat d’expressió.

És per tots aquests motius que la Corporació municipal, per unanimitat, acorda l’ aprovació dels següents acords:

PRIMER. Manifestar el nostre rebuig a les pressions exercides per part del Govern valencià i espanyol sobre Acció Cultural del País Valencià.

SEGON. Expressar el nostre convenciment que les emissions de Catalunya Ràdio i TV3 al País Valencià són una mostra de normalitat en l’exercici de la llibertat d’expressió, la pluralitat informativa i la promoció de la llengua.

TERCER. Fer arribar aquest acord al Ministeri d’Indústria, al Govern de Catalunya, al de la Generalitat Valenciana i a ACPV.

**7è.- MOCIÓ EN DEFENSA DEL DRET A LES DONES A DECIDIR SOBRE LA INTERRUPCIÓ VOLUNTÀRIA DEL SEU EMBARÀS**

Seguidament es proposa l’aprovació de la moció en defensa del dret a les dones a decidir sobre la interrupció voluntària del seu embaràs.

La interrupció Voluntària de l'embaràs ha estat i és un fet controvertit en molts àmbits socials atès els diferents aspectes ètics, sanitaris i legals que es posen en qüestió amb la seva pràctica.

La llei Orgànica 2/2010 de Salut Sexual i Reproductiva i de la Interrupció Voluntària de l'Embaràs, que entrà en vigor l'1 de juny del 2010 permet la Interrupció Voluntària de l'Embaràs (IVE) sense causa justificada fins la 14a setmana de gestació. Un pas endavant en el dret de les dones a decidir sobre el propi cos, dret reconegut a l'article 41 de l'Estatut d'Autonomia de Catalunya. Aquesta llei serà es basa en terminis i no en supòsits com l'anterior aprovada l'any 1985 (perill per a la vida o la salut de la dona embarassada, presumpció de defectes del fetus i violació)

El ministre de Justícia del Govern Espanyol, Alberto Ruiz-Gallardón, va presentar el desembre passat l'esborrany de la Llei d'avortament. Aquest document suposa una retallada i una agressió envers els drets de les dones a decidir sobre el propi cos. El ministre, juntament amb els sector més ultraconservadors pretenen banalitzar la decisió d'una dona que decideix interrompre el seu embaràs. Una decisió difícil i meditada. Aquests mateixos, pretenen decidir sobre el cos de les dones i coartar la seva llibertat de decisió.

Entenem que el dret a la maternitat no pot passar a ser una obligació. Hem d'assegurar que aquelles que no vulguin o puguin, per diversos motius, ser mares en aquell moment de la seva vida, tinguin la llibertat de decisió, perquè el cos és seu.

Una modificació de la llei, en els termes que ha avançat el Ministre de Justícia, per restringir l'accés de la dona a l'IVE fomentarà els avortaments clandestins en condicions precàries que posaran el risc de la salut de les dones i afavorirà les desigualtats socials ja que els viatges a països on permetin l'IVE a terminis, només se’ls podran permetre aquelles dones que puguin assumir-ne la despesa econòmica.

El dret al propi cos ha de prevaldre jurídicament envers els dictats morals ideològics impulsats pels sectors ultraconservadors.

Seguidament ,per unanimitat de tots els assistents, s’acorda l’aprovació dels següents acords:

**Primer.-** Instar al Ministeri de Justícia la retirada de l'avantprojecte de la llei d'avortament ja que suposa una regressió en els drets de les dones.

**Segon.-** Demanar la despenalització de l'avortament voluntari que a dia d'avui continua tipificada dins el Codi Penal.

**Tercer.-** Sol·licitar la reducció de l'IVA dels mètodes anticonceptius al 4% com a mesura de prevenció d’embarassos no desitjats i de prevenció de malalties de transmissió sexual.

**Quart.-** Instar la implantació d'un programa específic d’acompanyament i atenció integral a les dones que han pres la decisió d'interrompre l'embaràs.

**Cinquè.-** Instar als grups parlamentaris del Parlament de Catalunya a iniciar el procés, amb la major celeritat possible, de l'elaboració de la Llei sexual i reproductiva pròpia de Catalunya.

**Sisè.-** Fer arribar aquest acord a la Presidència del Parlament de Catalunya, a la Presidència del Congrés de Diputats i al ministre de Justícia.

8è.-APROVACIÓ MEMÒRIA DESCRIPTIVA PER A LA CREACIÓ DEL PARC DE LA PLATJA D’ESPOLLA.

Pren la paraula el Sr. Alcalde i explica que el Pla d’Espolla és un paratge que està situat al sud del Pla de Martís, entre Melianta (Fontcoberta) i el Pla d’Usall (Porqueres), un espai compartit que fa de límit entre els dos municipis.

Dintre els objectius dels dos municipis hi ha el de convertir aquest espai en un atractiu turístic complementari al de tota la comarca, amb elements divulgatius i didàctics i un itinerari peatonal circular que transcorri en terrenys dels dos municipis.

El municipi de Porqueres també ho aprovarà, s’ha consensuat protegir aquest espai i fer-lo assequible per a ser visitat pel públic.

Hi ha una dificultat que és la de pactar amb els veïns d’aquest indret, ja que s’ha d’entrar en dues propietats privades per a poder continuar i acabar tot l’itinerari proposat.

La ruta dissenyada comença al Mirador, entra per darrera Espolla i fa el circuit fins la surgència de la Mussoga, llavors queda tancat a l’arribar al municipi de Fontcoberta.

Amb la memòria aprovada podrem anar a parlar amb els propietaris, explicant que només es podrà fer el circuit a peu i que s’ha de protegir amb molt respecte tot l’indret. També serà la forma perquè els dos ajuntaments puguin sol·licitar subvenció.

El Sr. Alcalde explica el projecte del circuit. Que s’instal·laran diorames explicant i donant informació de l’indret, que és un dels més importants llocs de concentració d’amfibis. Que s’instal·larà un Triops de porlant gegant, dissenyat per l’escola d’art d’Olot. Es recomana instal·lar una altra figura la del gripau o la granota blava.

També s’ha de fer un camí de mínim 2’50 metres que per a casos d’urgència pugui circular un cotxe.

Pren la paraula el regidor Sr. Lluís Freixa i pregunta quin import té la memòria valorada.

El Sr. Alcalde contesta que aquesta actuació es farà pas a pas, que repeteix que s’aprova la memòria descriptiva per a sol·licitar subvenció.

Segueix el regidor Sr. Lluís Freixa i diu que l’última actuació que es va fer a la Platja d’Espolla va venir tota subvencionada.

El Sr. Alcalde diu que ara no hi ha subvencions que hem de potenciar les brigades de voluntaris i anar fent pas a pas.

El regidor Sr. Lluís Freixa diu que aquesta conca lacustre és el més especial que tenim a Fontcoberta.

Contesta la regidora Sra. Pilar Busquets i diu que sí, però que tot i així, no podem entrar al Consorci de l’Estany.

Arribada la votació, per unanimitat, s’acorda:

Aprovar la memòria descriptiva per a la creació del parc de la Platja d’Espolla.

9è.- APROVACIÓ 1R DESGLOSSAT DEL PROJECTE BÀSIC I EXECUTIU

**D’AMPLIACIÓ I MILLORA DEL CASAL DE LA GENT GRAN DE MELIANTA**

Pren la paraula el Sr. Alcalde i exposa que atesa la subvenció atorgada, únicament del programa específic de cooperació municipal de la Diputació de Girona, al projecte d’ampliació i millora del casal de la gent Gran de Melianta (Fontcoberta) pel PUOSC, s’ha encarregat als serveis tècnics del Consell Comarcal el desglossat del pressupost per executar l’obra en dues fases.

Aquest primer desglossat, que correspondrà a la 1ª fase, engloba pràcticament l’obra bàsica, estructura, tancaments, acabats interiors i exteriors, i les instal·lacions de l’ampliació del casal. L’import total és de 122.470,62 euros, i serà susceptible de ser lliurat a l’ús públic.

La segona fase serà la que correspondrà a la millora de l’edifici del casal.

L'Ajuntament de Fontcoberta va aprovar el pressupost per l'exercici 2014 i en l'apartat d'inversions, es va aprovar sol·licitar un préstec per un import de 20.000,00 euros pel finançament del casal de la gent gran.

Atès que la subvenció atorgada per aquesta actuació és de 70.00,00 euros, s'hauria d'aprovar la sol·licitud d'un préstec d'import superior a l'aprovat en el pressupost, per aquest motiu.

Per tot això, es proposa

1.- Aprovar el desglosat del pressupost del projecte bàsic i executiu d’ampliació i millora del casal de la gent gran de Melianta corresponent a la 1ª fase, per un import total de 122.470,62, redactat pels serveis tècnics del Consell Comarcal del Pla de l’Estany.

2.- Presentar una al•legació al PUOSC/ 2013 en la que s’exposi que el projecte inicial es divideix en dues fases, i sol•licitar un increment de subvenció per un import de 32.470,00 euros.

3.- En cas que sigui impossible un increment de la subvenció, que es mantingui l’atorgament de la mateixa subvenció en l’execució de la primera fase.

L'edifici construït serà, segons la memòria del 1r desglossat presentat pels serveis tècnics del Consell Comarcal del Pla de l'Estany, susceptible de ser lliurat a l'ús públic.

El grup de CIU diu que vota en blanc, que ho veuen petit i que ells ho farien diferent.

El Sr. Alcalde diu que ho han fet seguint les directrius del delegat territorial, no fer obra nova, sinó arranjaments o ampliacions.

Pren la paraula el Sr. Lluís Freixa i diu que sí, que es podia sol·licitar fer obra nova i que han donat subvenció per aquest concepte a alguns municipis.

El Sr. Alcalde diu que ja es veu, que li digui un poble que li hagin donat subvenció per una obra nova. Que a més per l’ampliació del Casal de la Gent Gran únicament la Diputació ha donat subvenció, la Generalitat no ha donat cap subvenció per aquesta actuació.

Seguidament pren la paraula el regidor Sr. Jaume Roura i diu que s’ha d’anar en compte que per allà passen els tubs de la riera Fumbó.

El Sr. Alcalde diu que els tubs queden totalment fora, la separació és de 6m i amb aquesta ampliació ens queden uns 35m2 per sala, de manera que quan es necessiti es podrà convertir en una sala diàfana de dalt a baix.

Explica el que s’executarà en la 1ª fase i que s’aprofiten els vestidors i els lavabos de les dones. Pel lavabo dels homes es llogarà una garita durant els mesos que faci falta.

Que la 2ª fase seran les obres de millora i reforma dels serveis existents dels lavabos i canviadors que també donaran servei a la piscina pública.

Que és impossible fer-ho tot en una sola fase.

Pren la paraula en Lluís Freixa i diu que voten en blanc, i no perquè el projecte estigui malament ni mal fet, sinó perquè en aquest indret veuen l’edifici molt encaixonat.

Després d’aquest intercanvi d’impressions, es sotmet a votació la proposta i s’aprova per cinc vots a favor d’ERC i tres en blanc de CIU.

A proposta de l’Alcaldia per unanimitat, s’acorda la urgència de la següent proposta no inclosa en l’ordre del dia

**10è.- APROVACIÓ REGLAMENTS DEL MERCAT SETMANAL I DEL MERCAT SETMANAL DE SEGONA MÀ. MODIFICACIÓ DE L’ORDENANÇA FISCAL NÚM. 10 DE REGULADORA DE LA TAXA PER A LA UTILIOTZACIÓ PRIVATIVA O L’APROFITAMENT ESPECIAL DEL DOMINI PÚBLIC LOCAL.**

El Sr. Alcalde exposa al Ple que el mercat setmanal del dilluns, ubicat al C/Manel Alemany, després de més d’un any es dóna per a consolidat, i proposa aprovar el corresponent Reglament.

Continua dient que des de fa dues setmanes s’ha autoritzat, provisionalment, per decret d’Alcaldia la instal·lació davant l’espai del pavelló municipal, d’un mercat de segona mà, i proposa aprovar el corresponent Reglament i la següent quota de la taxa de l’ordenança reguladora per a la utilització privativa o l’aprofitament especial del domini públic.

## ORDENANÇA FISCAL NÚM. 10

REGULADORA DE LA TAXA PER A LA UTILITZACIÓ PRIVATIVA O L’APROFITAMENT ESPECIAL DEL DOMINI PÚBLIC LOCAL.

Es proposa una modificació de l’art. 6.8 de la Taxa per ocupació de la via pública.

Afegir-hi una nova quota

Mercat setmanal de segona mà 5,00 € parada/dia

Pren la paraula en Jaume Roura i diu que el reglament el troben bé, el que no veuen clar és si aquet mercat convé a Fontcoberta, si seria millor fer-ho mensualment i millor temàtic, d’esports, de cavalls, o d’alguna cosa més profitosa per la gent del poble. Aquest que es fa els dissabtes sembla que no convé al municipi de Fontcoberta.

Contesta el Sr. Alcalde i diu que no sap si convé o no convé, potser no es necessita. És una iniciativa privada. Que com alcalde, d’entrada no té cap argument per a negar el permís d’aquest mercat. Podeu dir que el col·lectiu de gent que porta parades és conflictiu, de nivell baix etc etc..però la presumpció d’innocència hi ha de ser-hi, sinó seria prevaricació.

És com aquell que vol fer un concert en un camp de futbol, si té tots els permisos, el concert es pot realitzar. El que hem de ser és el màxim d’exigents.

Pren la paraula la Consol Mas i pregunta com funciona el pagament de la taxa?

El Sr. Alcalde respon i diu que va delegar-ho als que gestionen el mercat. Ells són els que liquiden a l’Ajuntament cada setmana.

Ara posaran a cada parada el paper de l’autorització amb el que venen. Si els articles exposats no fossin correctes, els que gestionen el mercat els avisaran i si cal no els deixaran parar. També els mossos d’esquadra passen sovint pel mercat. Però s’ha de tenir clar que ningú de l’equip de govern de l’ajuntament ha fet cap pas per portar aquest mercat a Fontcoberta.

Seguidament el Sr. Jaume Roura diu que seria prudent de que el proper diumenge, que a davant del pavelló hi ha la fira de les 2 i 4 rodes, ells paressin a la zona industrial.

El Sr. Alcalde contesta que és una opció contemplada, que no volen barrejar el mercat amb la fira de les 2 i 4 rodes. Que sembla que hi ha bona entesa amb els que gestionen la fira i el mercat.

Pren la paraula la Consol Mas i diu que no calia el procediment d’urgència per aprovar el reglament del mercat setmanal del dilluns, ja que és un mercat totalment consolidat.

El Sr. Alcalde respon i diu que com que el de segona mà és més conflictiu, corria pressa aprovar una normativa, i així s’aproven tots dos.

Continua la Sra. Consol Mas i diu que estaria bé portar un control dels firaires que paren cada dissabte, no és per desconfiar de la gent, però creu que s’ha de controlar.

En Lluis Freixa pregunta si que aquest cap de setmana, entre la fira i el mercat, hi haurà més control dels mossos d’esquadra.

El Sr. Alcalde diu que sí, que s’envia a la comissaria dels mossos les activitats del municipi, i ells ja s‘organitzen, cal dir que amb aquest cap dels mossos que actualment hi ha a Banyoles, la planificació per enviar patrulles on es realitzen les activitats funciona molt bé.

Sotmesa la proposta a votació, per unanimitat de tots els assistents, s’acorda:

* Aprovar els dos reglaments dels mercats, el setmanal dels dilluns i el de segona mà dels dissabtes.
* Aprovar la quota de la taxa de 5,00 € per parada i dia per a l’ocupació de la via pública.

**11è.- PRECS I PREGUNTES**

En aquest punt, el Sr. Lluís Freixa pregunta com està el tema Ciutat Jardí, si s’ha demanat llicència d’obra?

El Sr. Alcalde diu que en aquests moments no es donen permisos d’obra, que s’ha suspès el planejament en el Pla Parcial “Ciutat Jardí”. Que actualment hi ha un promotor interessat a adquirir unes parcel·les per a construir, quan sigui possible, un grup de cases semblants a les que hi ha construïdes.

Aquest promotor hauria d’assumir i garantir les despeses corresponents de les obres d’urbanització que manquen a les parcel·les que vol adquirir, tenint en compte que encara s’ha de signar el conveni amb l’ACA.

El Sr. Alcalde informa a la corporació que la zona industrial està igual, parada, ja que no han signat cap conveni ni ingressat cap aval a carreteres.

A continuació la Sra. Consol pregunta si l’ADSL arribarà a tot el veïnat de Melianta i la Farrès. Que diuen que a l’aparell que telefònica ha instal·lat al costat de la farmàcia hi arriben 10 megues, i en canvi a algunes zones de Melianta i al Veïnat de la Farrès internet va molt lent.

Es debat el tema sobre Internet, i l’ADSL, finalment el Sr. Alcalde diu que parlarà amb la tècnica de l’Ajuntament sobre aquest tema.

I no havent-hi cap altre assumpte a tractar, ni més precs ni preguntes a formular, el Sr. Alcalde aixeca la sessió a les 23 hores, i per a constància del que s’hi ha tractat i dels acords adoptats, ho certifico i estenc la present acta.

Vist i plau

L’Alcalde La Secretària